钦定古今图书集成/理学汇编/文学典/第037卷 > 鲍泉
## 钦定古今图书集成/理学汇编/文学典/第037卷 > 鲍泉

按《梁书》本传：“鲍泉，字润岳，东海人也。父机，湘东王谘
议参军。泉博涉史传，兼有文笔。少事元帝，早见擢任。
及元帝承制，累迁至信州刺史。太清三年，元帝命泉
征河东王誉于湘州。泉至长沙，作连城以逼之。誉率
众攻泉，泉据栅坚守，誉不能克。泉因其敝出击之，誉
大败，尽俘其众，遂围其城，久未能拔。世祖乃数泉罪”，
遣平南将军王僧辩代泉为都督。僧辩至，泉愕然，顾
左右曰：“得王竟陵助我经略，贼不足平矣。”僧辩既入，
乃背泉而坐，曰：“鲍郎有罪，令旨使我锁卿，卿勿以故
意见期。”因出令示泉，锁之床下。泉曰：“稽缓王师，甘罪
是分，但恐后人更思鲍泉之愦愦耳。”乃为启谢淹迟
之罪。世祖寻复其任，令与僧辩等率舟师东逼邵陵
王于郢州。郢州平，元帝以长子方诸为刺史，泉为长
史，行府州事。侯景密遣将宋子仙、任约率精骑袭之。
方诸与泉不恤军政，唯蒱酒自乐。贼骑至，百姓奔告
方诸与泉，方双陆不信，曰：“徐文盛大军在东，贼何由
得至？”既而传告者众，始令阖门，贼纵火焚之，莫有抗
者。贼骑遂入，城乃陷。执方诸及泉，送之景所。后景攻
王僧辩于巴陵不克，败还。乃杀泉于江夏，沈其尸于
黄鹄矶。初，泉之为南讨都督也，其友人梦泉得罪于
世祖，觉而告之。后未旬，果见囚执。顷之，又梦泉著朱
衣而行水上，又告泉曰：“君勿忧，寻得免矣。”因说其梦，
泉密记之。俄而复见任，皆如其梦。泉于《仪礼》尢明撰
《新仪》四十卷，行于世。